google/wiki40b huggingface dataset:
מאיר ברד

ביוגרפיה

מאיר ברד, החל את הקריירה כבר בגיל צעיר בקבוצת הנוער של הפועל באר שבע וזכה איתה באליפות ליגת הנוער. בסוף 1966, בטרם מלאו לו 17, שותף לראשונה במשחקי הקבוצה הבוגרת על ידי המאמן יחיאל מור, והפך במהירות לאחד מהשחקנים המרכזיים בקבוצה. באותה עת הוא הופיע עדיין בשם משפחתו המקורי, ברדה, אותו עיברת בהמשך ל"ברד".
ברד הצטיין בראיית משחק, במסירות מדויקות ובבעיטות חזקות מכל הטווחים. נחשב כמנהיג הקבוצה במרכז השדה, יחד עם רפי אליהו שאייש את האגף השמאלי ועם אליהו עופר ששיחק בקישור האחורי.
בעונה שנסתיימה ב-1969 נקבע, עוד לפני המחזור האחרון, כי הפועל באר שבע תנשור לליגה השנייה. במחזור הליגה האחרון שיחקה הפועל באר שבע מול מכבי יפו שהייתה זקוקה לניצחון במשחק על מנת להשאר בליגה העליונה. ברד טען בשנים מאוחרות יותר, כי הוצעו לו סכומי כסף על ידי אנשים מיפו כדי שלא יתאמץ ולא יבקיע שערים במשחק. הפועל באר שבע ניצחה במשחק משני שערים של ברד ושתי הקבוצות ירדו בצוותא לליגה השנייה.
בעונת 1971/1972 הבקיע ברד שער שנחרת בזיכרון אוהדי הכדורגל של אותן שנים. במשחק של הפועל באר שבע מול הפועל תל אביב, שנערך באצטדיון בלומפילד לעיני 22,000 צופים ואשר התעלה לרמה גבוהה, הוא כבש שער בדקה ה-90 בבעיטה עזה מ-25 מטר, אל בין חיבורי הקורות של שוער הפועל תל אביב, אריה בז'רנו והשווה את התוצאה ל-2-2.
בעונת 1973/1974 זכה בתואר כדורגלן העונה של "ידיעות אחרונות".
שנות השיא היו בעונות 1974/1975 ו-1975/1976 כאשר זכה עם הפועל באר שבע באליפות המדינה. נחשב אחד מהגורמים הישירים לזכייה באליפות ואף זכה בתואר שחקן העונה בשנת האליפות הראשונה.
ב-1977 עבר לשחק שנה אחת בהפועל חיפה ולאחריה חזר להפועל באר שבע, שם סיים את הקריירה שלו בתום עונת 1982. עם פרישתו מהפועל באר שבע עבר ברד לשחק כמה משחקים בשורות בית"ר באר שבע, לפני שעבר להפועל ירושלים. בעונת 1983/1984 החתימה בית"ר באר שבע את ברד מחדש, גם מתוך כוונה ל"משוך" אוהדים מהפועל לבית"ר באר שבע. בעונת 1984/1985 שיחק כמה משחקים בהפועל דימונה מליגה א' דרום, לפני שפרש.
בשנת 2008, שימש ברד כמגלה כשרונות של הפועל באר שבע בקרב ילדים ונוער בבאר שבע, וכמאמן ילדים ג' של קבוצת הפועל מיתר.
לאחר הפרישה החל ברד בקריירת אימון במחלקות הנוער של הפועל באר שבע, ולפרקים עבד גם כמגלה כישרונות צעירים.

נבחרת ישראל

ברד הוזמן לסגל נבחרת ישראל על ידי עמנואל שפר ושיחק את משחקו הראשון במדי הנבחרת ב-25 באוגוסט 1969, בהפסד 1–3 לנבחרת שוודיה. השתתף במשחקי הנבחרת במוקדמות מונדיאל 1970 ואף היה בהרכב הפותח במשחק המכריע על כרטיס העלייה לטורניר הגמר שנערך בסידני ובו סיימה ישראל בתיקו 1-1 מול נבחרת אוסטרליה. נופה מהסגל לפני טורניר הגמר במקסיקו. בסך הכול השתתף ב-13 משחקים בין ארציים, כולל במוקדמות מונדיאל 1974 ובמוקדמות האולימפיאדה 1976. במסגרת זו שיחק גם את משחקו האחרון במדי הנבחרת במשחק התיקו 0-0 מול נבחרת קוריאה הדרומית ב-28 באפריל 1976. הוא נופה מסגל הנבחרת על ידי המאמן דוד שווייצר לאחר שהתברר שבילה, בניגוד להוראות, יחד עם חברו לקבוצה ולנבחרת, רפי אליהו, בפאב במסע הכנה של הנבחרת באירופה.

חיים אישיים

ברד נולד לקלמנט ואסתר, שעלו מתוניסיה ב-1949.
ברד הוא אביו של הכדורגלן הדר ברד, אשר משחק בקבוצת בית"ר באר שבע.
דיוויזיית הפאנצר קלאוזביץ

היסטוריה

הדיוויזיה הוקמה ב-4 באפריל 1945, וריכזה תחתיה את כל שרידי כוחות העתודה הגרמניים באזור שלזוויג הולשטיין. כמפקדה מונה מרטין אונריין. היחידות שהרכיבו אותה נלקחו מדיוויזיית הפאנצר פלדהרנהאלה, דיוויזיית גרוסדויטשלנד, דיוויזיית הפאנצר ה-223 מילואים ודיוויזיית הפאנצר הולשטיין. הדיוויזיה כללה ברובה חיילים ותיקים שהחלמיו מפציעות או חיילים צעירים ותיקי ההיטלריוגנד. היו לה מעט טנקים, ורובם היו במצב גרוע. היא הייתה דיוויזיית השריון האחרונה שהוקמה בידי הוורמאכט, אולם הקמתה לא הושלמה מעולם. חרף מצבתה החסרה, היא נשלחה לקרב כבר באותו חודש. היא הוכפפה תחת קורפוס הפאנצר ה-39 אשר היה חלק מהארמייה ה-12 של ולטר ונק. הדיוויזיה הצטוותה לנוע דרומה ולנסות לחתוך את קווי האספקה של הדיוויזיות המובילות של צבא ארצות הברית ולחבור אל ארמיית הפאנצר אס אס ה-11 שלחמה באזור הרי הארץ. הניסיון נחל כישלון מוחץ, ומרבית הדיוויזיה הושמדה במהלכו. היחידות המעטות ששרדו המשיכו להילחם עד סוף המלחמה.
פרוטו-רנסאנס

פרוטו-רנסאנס (איטלקית: Trecento - "שלוש מאות" על שמה של המאה ה-14 ששנותיה מתחילות ב-1300) היא תקופה באמנות איטליה, מסוף המאה ה-13 לתחילת המאה ה-14, שמציינת את ההתפתחויות שהביאו לסגנון הרנסאנס, ובמיוחד את תרומתו של  הצייר ג'וטו די בונדונה שתיאוריו עוברים מגותיקה לנטורליזם. יש חוקרים המצרפים תקופה זו לרנסאנס.
הנצרות והפיאודליזם הגיעו לשיא כוחם באירופה במאות ה-12 והמאה ה-13 ופתחו קשרי מסחר פנים-אירופיים ועם המזרח התיכון, דבר שהעלה מעמד חדש של בעלי הון מלבד הכנסייה, מעמד הסוחרים.
באיטליה שבאותה תקופה התפלגה לערי מדינה עצמאיות נוצרה קרקע מתאימה לשינוי, שהתבטא באמנות בנטורליזם חדש. על יסוד האמנות הביזנטית והאמנות הגותית ערכו האמנים של איטליה שינויים שהציגו רגישות ואנושיות רבה יותר. 
הצייר ג'וטו 1337-1267 השכיל לבטא רגישות זו והרחיב את ההסתכלות באדם ובטבע. מגמה זו  של ג'וטו לא נמשכה אחריו ולמעשה רק בתחילת המאה ה-15 נמצא המשך סגנונו של ג'וטו, בציוריו של מאסצ'יו. מעובדה זו ניתן השם למאה ה-14 כמבוא, פרוטו רנסאנס. 
קבוצה אחרת גורסת שמכיוון שאין רצף בין גישתו של ג'וטו לציירי הרנסאנס האחרים, מעמדו הוא של מבשר הרנסאנס, שהחל כמאה שנים מאוחר יותר, בתחילת המאה ה-15. לדעתם עליית מרכזי אמנות עצמאיים ותחילת התבטאות אינדיבידואלית הם ממאפייני הרנסאנס. המאה ה-15 מצטיינת באינדיבידואליזם החותר לשלמות אידיאלית, ולאידיאל יופי אוניברסלי.
הסוכנות למאבק בסמים (טג'יקיסטן)

היסטוריה

לפי הערכות שונות למעלה מ-20% מסך האופיום המגיע מאפגניסטן עובר דרך טג'יקיסטן. 
בשנת 1999 הוקמה הסוכנות למלחמה בסמים של טג'יקיסטן. 
בשנים 2000 - 2011, הסוכנות החרימה יותר מ-11,000 קילוגרמים של סמים. 
הסוכנות משתפת פעולה עם רשויות אכיפת חוק של איראן, קירגיזסטן, רוסיה, סין, אפגניסטן ואוזבקיסטן. 
בשנת 2004, מנהל הסוכנות, גאפור מירזוייב, נידון למאסר עולם בגין סחר בסמים. הוא הוחלף על ידי לוטננט גנרל רוסטאם נזארזודה בספטמבר 2013, הפדרציה הרוסית שילמה לסוכנות 5 מיליון דולר על מנת לאפשר לצבא הרוסי להמשיך להשתמש בבסיס צבאי הנמצא בגבול הטג'יקי.
בשנת 2016 מונה שרחון סאלימזודה למנהל הסוכנות, קודם לכן כיהן בתור התובע הכללי של טג'יקיסטן.
לואי לטריה

ביוגרפיה

לטריה נולד בפריז בירת צרפת, בנם של במאי הקולנוע פרנסואה לטריה ומעצבת התלבושות קתרין לטרייר (לבית פאביוס). הוא אחיינם של ראש ממשלת צרפת לשעבר, לורן פביוס והאנטיקוואר פרנסואה פאביוס. על חינוכו לאמנות הופקדה אמו. לפני שהחל להתנסות בבימוי סרטים קצרים, היה לטריה מתופף בהרכב מוזיקלי חובבנית. בהגיעו לגיל 18, אחרי שהשתפשף בענף הפרסום, עזב לטריה את צרפת כדי ללמוד קולנוע בבית הספר "טיש" לאמנויות (Tisch School of the Arts) של אוניברסיטת ניו יורק.
ב-1997 התלמד לטריה אצל הבמאי ז'אן-פייר ז'נה באתר הצילומים של הנוסע השמיני 4: התחייה. עם שובו לצרפת, הוא עבד עם לוק בסון על הפקת פרסומות עבור החברות "קלאב אינטרנט" ו"לוריאל".
מאוחר יותר בשנת 2002, לטריה ביים את הסרט הראשון בטרילוגיית המשלח, סרט פעולה בכיכובו של ג'ייסון סטיית'האם. על אף שבארצות הברית נתפש לטריה כמנהל האמנותי של הסרט וכקורי יואן כבמאי, באירופה ניתן קרדיט הבימוי ללטריה. ב-2008, כחלק ממגמה בה במאים צרפתים רבים מועסקים בהוליווד, ביים לטריה את הסרט ביקום הקולנועי של מארוול, "הענק הירוק". הפרויקט הבא שלו, גרסה מחודשת של התנגשות הטיטאנים מ-1981, הופץ על ידי האחים וורנר ועלה לאקרנים ב-2 באפריל 2010.
ב-2013 ביים את הסרט המצליח "האשליה" בכיכובם של מארק רופאלו, איילה פישר, וודי הרלסון, דייב פרנקו, ג'סי אייזנברג ורבים אחרים. ב-2016 ביים את הסרט "גרימסבי".
הר בורג'ו

מקור השם

שמו של ההר ניתן לו על ידי ג'יימס הקטור בשנת 1860. 
ההר נקרא על שם יוג'ין בורג'ו, בוטנאי שהיה חלק ממשלחת פאליסר.

הטיפוס על ההר

הראשונים שהעפילו לפסגת ההר היו ג'י. ג'י. מקארתור (J.J. McArthur) וטום וילסון (Tom Wilson) בשנת 1890.
הדיוויזיה ה-46 (ורמאכט)

הדיוויזיה ה-46

הדיוויזיה הוקמה ב-24 בנובמבר 1938 בקרלסבד, והועמדה תחת פיקוד פאול פון האזה. במהלך המערכה בפולין לחמה הדיוויזיה כחלק מהקורפוס ה-4 במסגרת הארמייה העשירית, ובמהלך המערכה על צרפת לחמה הדיוויזיה בשלב השני כחלק מהקורפוס ה-38 במסגרת הארמייה הרביעית. במהלך המערכה בבלקן לחמה הדיוויזיה כחלק מהקורפוס ה-50 במסגרת הארמייה ה-12, ובמהלך מבצע ברברוסה הייתה הדיוויזיה בתחילה בעתודת הOKH כחלק מהקורפוס הממונע ה-40 במסגרת הארמייה השנייה, ולאחר מכן הועברה תחת פיקוד הארמייה ה-11, ולחמה עמה בגזרה הדרומית. בדצמבר 1941 לחמה הדיוויזיה בקרב קרץ', ובעקבות נסיגתה מעמדותיה הודח מפקד הקורפוס ה-42 הנס פון שפונק והועמד לדין. לאחר מכן לחמה הדיוויזיה בקרבות השונים בחצי האי קרים, ולאחר מכן המשיכה להילחם בקרבות באוקראינה כחלק מהארמייה ה-17 וארמיית הפאנצר הראשונה. בינואר 1945 הוכפפה הדיוויזיה לקורפוס הפאנצר ה-57, עמו לחמה בקרבות באוקראינה וברומניה כחלק מהארמיות השישית והשמינית לסירוגין, ובכלל זה במבצע יאשי-קישינב. לאחר מכן לחמה הדיוויזיה בקרבות בהונגריה, ובכלל זה במצור על בודפשט.

דיוויזיית הפולקסגרנדיר ה-46

במרץ 1945 שונה שמה של הדיוויזיה לדיוויזיית הפולקסגרנדיר ה-46, שלחמה בקרבות בהונגריה כחלק מהארמייה השמינית, ובמאי 1945 הועברה תחת פיקוד ארמיית הפאנצר הראשונה, עמה לחמה בקרבות במורביה עד סוף המלחמה.
טויואוקה

השבת החסידה המזרחית

ב-2005, ביוזמת ילדת בית ספר שבאה בעקבות סופת הטייפון שגרמה הצפה קשה בעיר שנה קודם לכן, החלו בעיר בתהליך של חזרה לחקלאות אורגנית בגידול האורז, ובעקבות זאת, בהשבה מוצלחת לטבע של חסידות מזרחיות, אשר נכחדו ביפן ובקוריאה בשנות ה-70 של המאה ה-20, עקב שימוש בחמרי הדברה.
אלכסנדר פופ

קורות חיים

פופ נולד בלונדון להורים קתולים. חודשים מעטים לאחר לידתו אירעה המהפכה המהוללת שסילקה סופית את הקתולים מעמדות השפעה באנגליה. כקתולי נשללו מפופ הצעיר הזכות ללמוד באוניברסיטה והאפשרות לקבל חסות של פטרון. קשיים אלה עודדו אותו לבנות את עתידו ואת מעמדו במו ידיו: כנער הקדיש את זמנו לקריאה, כמתבגר יצר קשרי ידידות עם סופרים ומבקרים, וכגבר צעיר הבטיח לעצמו עצמאות כלכלית לכל חייו בזכות הצלחתם המסחרית של תרגומיו ליצירות הומרוס.
עיקר שירתו המקורית, זו שהקנתה לו את מעמדו כמשורר החשוב ביותר של התקופה, היא שירת שנינה סאטירית. הדבר הולם את תקופתו: שנות פעילותו של פופ הן שנות השיא והבשלות של הנאו קלאסיציזם האנגלי, שהשנינה, ההפתעה, האלגנטיות, ההישענות על דגמים יווניים-רומיים וההקפדה הז'אנרית הן מערכיו הבסיסיים. שנינה זו, wit, הייתה בסביבתו הפואטית של פופ מושג תאורטי מרכזי שמשמעיו רבים: שירה, יצירה, דמיון ספרותי, ברק, ברק-כזב, כישרון – ושנינה כפשוטה: מענה-לשון מפולפל, חד ומכתמי.
אלכסנדר פופ נפטר בשנת 1744, ככל הנראה, כתוצאה ממחלת השחפת בה חלה.
מריה מסקסוניה-אלטנבורג

ביוגרפיה

מריה נולדה ב-14 באפריל 1818 בהילדבורגהאוזן שהשתייכה לדוכסות סקסוניה-הילדבורגהאוזן, ליוזף, נסיך הכתר של סקסוניה-הילדבורגהאוזן, ולאמליה, דוכסית וירטמברג, בתו של לודוויג, דוכס וירטמברג.
בשינויים שחלו במדינות תורינגיה לאחר מותו של פרידריך הרביעי, דוכס סקסוניה-גותה-אלטנבורג ללא יורשים, קיבל סבה פרידריך, דוכס סקסוניה-הילבורגהאוזן את אזור אלטנבורג, והפך לדוכס סקסוניה-אלטנבורג. בשנת 1834 מת סבה פרידריך, דוכס סקסוניה-אלטנבורג, ואביה יוזף, דוכס סקסוניה-אלטנבורג עלה לשלטון במקומו. ב-18 בפברואר 1843 התחתנה מריה עם גאורג, נסיך הכתר של הנובר, ממנו נולדו לה שלושה ילדים.
בשנת 1851 מת חמיה ארנסט אוגוסט הראשון, מלך הנובר, ובעלה עלה לשלטון במקומו כגאורג החמישי, מלך הנובר. בשנת 1866 הצטרף בעלה גאורג לאימפריה האוסטרית במלחמת אוסטריה-פרוסיה, וב-29 ביוני נכבשה ממלכת הנובר על ידי הכוחות הפרוסים, וגאורג ומריה ומשפחתם ברחו לאוסטריה. בשלום פראג שנערך בסוף המלחמה, סופחה הנובר לממלכת פרוסיה, ונכללה בפרובינציית הנובר. בני המשפחה התיישבו בגמונדן שבאימפריה האוסטרית, וגאורג ניסה להחזיר את שלטונו ללא הצלחה. בשנת 1872 הייתה מריה הסנדקית של מריה לואיזה, נסיכת שלזוויג-הולשטיין, ובשנת 1878 מת בעלה גאורג החמישי, מלך הנובר. 28 שנים מאוחר יותר מתה מריה ב-9 בינואר 1907 בגמונדן, ונקברה שם.
ספריית פרגמון

ספריית פֶרגָמון (ביוונית: Βιβλιοθήκη της Περγάμου) הייתה ספרייה גדולה וחשובה בעולם ההלניסטי, אשר נבנתה באקרופוליס של העיר פרגמון, עיר הבירה של ממלכת פרגמון.
הספרייה נבנתה במהלך המאה הראשונה לפנה"ס, תחת שלטון השושלת האטלידית. לפי מקורות שונים, הספרייה הכילה כ-200,000 ספרים, מה שהפך אותה לאחת הספריות הגדולות בתקופתה; היא אף הייתה בתחרות עם הספרייה הגדולה של אלכסנדריה על גודלו ואיכותו של מאגר הספרים. הספרייה שכנה לצד מקדש אתנה בחלק הצפוני של האקרופוליס.
ספריית פרגמון גם נחשבת למקום תחילת השימוש הסדיר בקלף (ומכאן קלף בלטינית: pegamenum), כאשר מצרים התלמיית הפסיקה את יצוא הפפירוס שלה לממלכת פרגמון, אנשי העיר השתמשו בעור מתוח ומיובש של חיות כדפים למגילות ולספרים שלהם.
סאטורו איווטה

ביוגרפיה

איווטה נולד ב-6 בדצמבר בעיר סאפורו ביפן; אביו היה ראש עיר מוניציפלי. הוא הביע עניין בייצור משחקי וידאו עוד בילדותו, והחל ליצור משחקים אלקטרוניים במהלך שנותיו בתיכון. המשחקים האלקטרוניים הפשוטים שיצר השתמשו במחשבון אשר השאיל מבית הספר.
לאחר שנות התיכון, למד איווטה מדעי המחשב במכון הטכנולוגי של טוקיו. במהלך לימודיו החל לעבוד באופן עצמאי כמתכנת בחברת .HAL Laboratory, Inc, חברה היוצרת משחקים רבים לקונסולות השונות של נינטנדו.

HAL Laboratory

לאחר סיום לימודיו, החל לעבוד במשרה מלאה אצל HAL Laboratory, Inc. הוא התקבל לתפקיד אחראי ייצור המשחקים בשנת 1983. חלק מהמשחקים עליהם עבד הם Balloon Fight, Earthboud ורוב המשחקים בסדרת המשחקים של Kirby.
כשהחברה עמדה על סף פשיטת רגל, איווטה קודם כ-מנכ"ל החברה בשנת 1993 וגרם לחברה להצליח מבחינת כלכלית ולא לפשוט רגל.
בהמשך, למרות שלא היה עובד של נינטנדו באותה תקופה, היה איווטה חלק מצוות הפיתוח של המשחק פוקימון זהב וכסף לקונסולת הגיים בוי
וגם במשחק פוקימון סטדיום, לקונסולת ה-N64.

נינטנדו

איווטה החל לעבוד בנינטנדו בשנת 2000, באגף התכנון של החברה. כאשר מנכ"ל נינטנדו הירושי ימאוצ'י פרש מתפקידו ב-31 במאי 2002, איווטה קודם לתפקיד מנכ"ל החברה הרביעי, והיה המנכ"ל הראשון אשר לא היה קשור למשפחת ימאוצ'י דרך קשר דם או נישואין. במשך השנים, המשיך ימאוצ'י להיות היועץ של איווטה. איווטה עצמו המשיך להיות יועץ בחברת HAL.
בזמן קידומו לתפקיד, נינטנדו לא הייתה בשיאה; הקונסולה שהייתה בשוק באותה תקופה, הגיימקיוב, לא הצליחה במכירות מול מתחריה.
איווטה הרגיש שתעשיית המשחקים נעשית סגורה מדי ורצה לפתח חומרה ומשחקים אשר יהיו מושכים לכל סוגי השחקנים.
איווטה הוביל את החברה לשינוי גדול בקונסולות המשחקים הניידות שלהם, הפך את הגיים בוי אדוונס ל-DS אשר איפשר המון סוגים חדשים של משחקים המתאימים לכל סוגי השחקנים. הוא גם דחף את הפיתוח של קונסולת ה-Wii, אשר הציגה בקרת תנועה במשחקים. שתי הקונסולות הפכו להיות מצליחות מאוד עבור נינטנדו, ובזמן השיחרור של קונסולת ה-Wii, ערך מניות החברה הוכפל.
בהמשך, יצר איווטה תוכנית אינטרנטית בשם "איווטה שואל", שבה הוא עושה פרשנות על המשחקים השונים של החברה באמצעות ראיונות עם מפתחי המשחק המדובר.
בשנים האחרונות, איווטה היה מעורב בפיתוח המשחקים בסדרת מריו, The Legend of Zelda וגם Animal Crossing.
איווטה הופיע במשחק WarioWare: Smooth Moves בשם "Shop Owner Iwata".
בשנת 2015 הוביל איווטה מהלך שנוי במחלוקת, שבו יצר שותפות עם חברת הסלולרי היפנית DeNA, כדי ליצור משחקים לטלפונים הסלולריים.
כמו כן הוריד חצי משכרו, כדי לעזור לחברה במהלך הקשיים הכלכליים בגלל המכירות הנמוכות של נינטנדו ולעזור לחברה להתחרות מול מיקרוסופט וסוני.

מותו

בשנת 2014 הכריזה נינטנדו שאיווטה לא יהיה נוכח בתערוכת ה-E3 בגלל בעיות רפואיות. מאוחר יותר התגלה שהוא עבר ניתוח להוצאת גידול בכיס המרה.
ב-12 ביולי 2015, הכריזה נינטנדו שאיווטה מת בגיל 55 בגלל סיבוכים בגידול בכיס המרה.
השאיר מאחוריו את אשתו, קאיוקו. הלוויה התקיימה ב-17 ביולי 2015.
פרוגרסיב מטאל

סגנון מוזיקלי

לכאורה ישנה דיכוטומיה בין מטאל לפרוגרסיב מטאל :
אורך השיר: בשירי פרוג מטאל השירים ארוכים (לפעמים עד 30 דקות). במטאל השירים קצרים שאורכם 7-8 דקות בדרך כלל (אף שללהקות מטאל גותי ודום מטאל ישנם שירים באורך של 10-20 דקות עד לכדי שעה). בפרוגרסיב מטאל יש דגש על אורגן, חליל ובאופן כללי כלים לא שכיחים ברוק, לעומת המטאל שם דגש על תופים וגיטרות חשמליות (למעט מטאל גותי שגם בו יש שילוב רב של עוגב, חליל, כינור וקלידים). 
מבחינת הליריקה, בפרוגרסיב מטאל ישנה התקדמות "איטית" לנקודה, בניית השיר, מבנה מורכב, התעמקות בנושא, התעסקות רבה בטבע, רגשות ומדע בדיוני. במטאל ישנו מיעוט באמצעים אומנותיים, תקיפה חזיתית של הנושא, התעסקות רבה בפנטזיה, פוליטיקה, מלחמות, מאגיה, מוות וכדומה.
אבדה

אֲבֵדָה היא חפץ שיצא מרשות בעליו, והבעלים אינו יודע את מקום הימצאו. כאשר אדם אחר מוצא את האבדה ונוטל אותה, היא הופכת למְצִיאָה.
בהלכה נכללת מצוות השבת אבדה, המורה למוצא האבדה לפעול למען השבתה לבעליה.

סוגיות בתלמוד

סוגיית שניים אוחזין בטלית עוסקת במחלוקת בין שניים הטוענים לבעלות על אותה מציאה. 
סוגיית ייאוש שלא מדעת עוסקת במעמדה של אבדה שנמצאה לפני שנודע לבעליה שאבדה. 
לפי ההלכה האב מקבל את מציאת אשתו ובתו (הכוונה לאבדה שלא ניתנת להחזרה. אם היא ניתנת להחזרה היא שייכת לבעלים המקוריים).

אבדה בחוק הישראלי

בחוקי מדינת ישראל מורה חוק השבת אבדה, תשל"ג-1973: "המוצא אבדה ונוטלה חייב להשיבה לבעלה או להודיע עליה בהקדם למשטרה, זולת אם בנסיבות העניין יש להניח שבעל האבדה התייאש ממנה מחמת מיעוט שוויה". 
בביטוח מיטלטלין, שהוא חלק מביטוח רכוש, נכלל לעיתים פרק העוסק בפיצוי שיינתן למבוטח במקרה של אבדה של מיטלטלין שנהוג להוציאם אל מחוץ לבית, כגון תכשיט או מצלמה.
הדיוויזיה ה-290 (ורמאכט)

היסטוריה

ב-2 בפברואר 1940 הוקמה הדיוויזיה, והועמדה תחת פיקודו של מקס דנרליין, ובמהלך המערכה על צרפת היא הייתה חלק מהקורפוס ה-38 במסגרת הארמייה הרביעית, ולאחר מכן לחמה כחלק מהקורפוס ה-18 במסגרת הארמייה התשיעית. במהלך מבצע ברברוסה לחמה הדיוויזיה כחלק מהקורפוס הממונע ה-56 במסגרת ארמיית הפאנצר הרביעית, והשתתפה בקרבות השונים בזירה הצפונית. בינואר 1942 נלכדה הדיוויזיה בכיס דמיאנסק, יחד עם 5 דיוויזיות אחרות, אך הן חולצו במאי אותה שנה. לאחר מכן המשיכה הדיוויזיה בקרבות השונים בזירה הצפונית, ובסוף 1944 נלכדה הדיוויזיה יחד עם שאר קבוצת ארמיות צפון בכיס קורלנד, שם לחמה עד לכניעתה לרוסים בסוף המלחמה.
פסגת קאסאטלי

מקור השם

הפסגה נקראת על שמו של רב-סמל מייקל אף. קאסאטלי (Michael F. Casatelli), ששירת בגף המטוסים ה-109 כאחראי על הפעילות הרפואית בעת העברת הפעלת מטוסי הלוקהיד LC-130 מצי ארצות הברית, למשמר הלאומי האווירי של ארצות הברית.
פסגת סטנלי (רכס בול)

גאוגרפיה

הפסגה ממוקמת בין פסגת ורמיליון לבין הגבול בין פרובינציית אלברטה ופרובינציית קולומביה הבריטית.
ניתן לראות את פסגת סטנלי מהכביש הראשי הטרנס-קנדי, וכן מהכביש המהיר 93.

מקור השם

שמו של ההר ניתן לו בשנת 1901 על ידי הראשון שטיפס על פסגת ההר - מגלה הארצות האנגלי אדוארד וימפר. ההר נקרא על שם פרדריק סטנלי, הרוזן ה-16 מדרבי, המושל הכללי השישי של קנדה. 
לפי מקורות אחרים, שמו של ההר ניתן לו בשנת 1912, והוא נקרא על שם סטנלי מיטצ'ל, המזכיר של המועדון האלפיני של קנדה. 

הטיפוס על הפסגה

הראשונים שטיפסו על הפסגה היו אדוארד וימפר (Edward Whymper), ג'י. בוסוני (J. Bossoney), סי. קאופמן (C. Kaufmann), סי. קלאקר (C. Klucker) ו-ג'י. פולינג'ר (J. Pollinger) בשנת 1901.

פסגות אחרות

בקולומביה הבריטית שתי פסגות נוספות בשם זה.

פסגת סטנלי במחוז מחוז סקוואמיש-לילואט

גובהה של פסגה זו 2,935 מטרים, במחוז סקוואמיש-לילואט, והיא ממוקמת 24 קילומטרים צפונית מערבית למפלי קיהול, ו-62 ק"מ מערבית מהעיירה גולד ברידג' (50°49′48″N 123°43′18″W),.

פסגת סטנלי באזור סטיקיין

גובהה של פסגה זו 2,030 מטרים, והיא ממוקמת באזור סטיקיין (59°56′52″N 136°35′35″W).
Samsung Internet

היסטוריה

Samsung Internet החליף את דפדפן אנדרואיד כברירת מחדל במכשירי סמסונג גלקסי בשנת 2012. בסביבות תחילת שנת 2013 הוחלט לבסס את הדפדפן על כרום, והגרסה הראשונה מבוססת כרום נשלחה עם דגם S4 בהמשך אותה שנה.
גרסה 4 שוחררה בתחילת 2016, והוסיפה מצב סודי, כרטיסי תוכן, סרטון צף, תכונה של היסטוריית וידאו, כרטיסיות בהתאמה אישית, ותוסף חסימת תוכן.
גרסה 5 שוחררה ב־16 בדצמבר 2016, והוסיפה תשלום באינטרנט ועוזר וידאו משופר.
גרסה 5.4 שוחררה כבטא ציבורית במרץ 2017, הוספת ניווט בכרטיסיות בתנועת החלקה, תפריט מהיר, דף ניווט משופר (סין בלבד) ומצב ממשק חוסם תוכן (בתפריט). הגרסה היציבה יצאה לאחר מכן ברחבי העולם במאי 2017, לאחר השקת ה־Galaxy S8.
גרסה 6.2 שוחררה ב־30 באוקטובר 2017 והוסיפה מצב של ניגודיות גבוהה ומצב לילה.
גרסה 6.4 שוחררה ב־19 בפברואר 2018 והוסיפה מנהל הורדות והפעלה כברירת מחדל לאינטרנט Bluetooth.
גרסה 7.2 שוחררה ב־7 ביוני 2018, והוסיפה WebGL2, Observer Intersection, הרכבת רשת וגלישה מוגנת.
גרסה 7.4 שוחררה ב־19 באוגוסט 2018, והוסיפה אימות באמצעות סריקה חכמה, מצב קורא בהתאמה אישית ושיפורי היסטוריית ההורדות.
גרסה 8.2 שוחררה ב־21 בדצמבר 2018, והוסיפה מנהל הורדות משופר, מצב קורא משופר, תיקוני באגים וייצוב וסנכרון גישה מהירה באמצעות Smart Switch.
גרסה 9.2 שוחררה ב־2 באפריל 2019, והסירה את התוסף "עוזר הווידאו" שנוסף בגרסאות קודמות כ"תפריט מהיר", הוספת אייקון אפליקציה שעוצב מחדש, אפשרות להפעלת שמור את כל התמונות, כמו גם תיקוני באגים והתייצבות.
גרסה 9.2.10.15 שוחררה ב־19 במאי 2019, והוסיפה פונקציית חיפוש +10 ו־-10 שניות לסרטוני רשת של יוטיוב, שימוש במיטב זיכרון RAM ותיקון שני באגים המשפיעים על מצב כהה וכניסה אוטומטית של איריס במצב DeX.
גרסה 9.4 שוחררה ב־22 ביולי 2019, והוסיפה קורא קוד QR, מנהל טאבים למכשירי טאבלט, ניווט היסטוריה בכל כרטיסייה, בקרת הפעלה אוטומטית בווידאו, פונקציית שינוי שם תוך כדי ביצוע "הוסף למסך הבית", ופונקציית השהייה/המשך עבור "שמור את כל התמונות", בנוסף לתיקוני באגים וייצוב.
גרסה 10.1.00.27 שוחררה ב־8 בספטמבר 2019, והוסיפה סנכרון נתונים של Quick Access וממשק משתמש מעודן עוד יותר, שדרוג Chromium ל־M71 וכוללת תיקוני באגים וייצוב.
גרסה 10.1.01.3 שוחררה ב־3 באוקטובר 2019, עם תיקוני באגים המשפיעים על שיקוף בסימניות, היסטוריה ודפים שמורים לשפות מימין לשמאל, ושכללו את ממשק המשתמש מחדש.

תמיכה

הגרסה המאוחרת יותר (v6.2) של Samsung Internet for Android תומכת בכל הטלפונים של Android 5.0 ומעלה.
בעבר, (v5.0) האינטרנט של סמסונג לאנדרואיד נתמך רק בטלפונים של סמסונג גלקסי וגוגל נקסוס עם אנדרואיד 5.0 ומעלה.
אלי ביהם

פרסומים חשובים

ביהם מתמחה בתחום הסייבר במדעי המחשב. מחקריו הרבים מתמקדים ביישום הרעיונות של קריפטואנליזה דיפרנציאלית ושל קריפטוגרפיה. ביתר פירוט, מחקריו משמשים בעיקר לאבטחת מידע ותקשורת נתונים תוך כדי חיזוי שעושה שימוש בקלט בפונקציות קריפטוגרפיות כדי לנתח את השפעתו על הפלט.
פרופסור ביהם מציג מסגרת כללית ליישום הרעיונות של קריפטאנליזה דיפרנציאלית. במסגרת זו מתוארים הבדלים מסוימים במפתח העשויים לגרום לחיזויים בהזרמת המפתח או במצב פנימי. ניתן להשתמש בהבדלי זרם אלו כדי לנתח את המצב הפנימי של הצופן ולשלוף ממנו מידע ביעילות. רעיונות אלו מיושמים כדי להזרים צופן של עיצובים שונים, למשל, LFSRs שגודלו רגיל, LFSRs שגודלו לא רגיל כמו A5 / 1, וצופני זרם המבוססים על תמורה, כגון RC4. להרחבה ראו את מאמרו  "Differential Cryptanalysis of Stream Ciphers".
בנוסף, פיתח פרופסור ביהם אלגוריתם יעיל לאחזור המפתח הסודי של RC4. מפיתוח אלגוריתם זה עולה כי במקרה של מפתח 40 סיביות, משך זמן אחזור המפתח זעיר ביותר ועומד על 0.02 שניות בלבד, עם הסתברות גבוהה של הצלחה (86.4%). גם במקרה שהאלגוריתם אינו יכול לאחזר את כל המפתח, הוא יכול לאחזר מידע חלקי על המפתח.
יתרה מזאת, הוא מצא דרך שבה ניתן לפצח את תקן הצפנת נתונים - DES. תקן זה היה בזמנו הטוב ביותר וידוע בשימוש נרחב עבור יישומים אזרחיים. הוא פותח ב- IBM ואומץ על ידי הלשכה הלאומית לתקנים באמצע שנות השבעים, ועמד בהצלחה בכל ההתקפות שפורסמו בספרות הפתוחה. פרופסור ביהם פיתח סוג חדש של מתקפת קריפטואנליזה אשר יכולה לפצח כל גרסה של תקן הצפנת הנתונים (DES) במחשב אישי תוך מספר דקות. להרחבה ראו "Differential cryptanalysis of DES-like cryptosystems".
זאת ועוד, פרופסור ביהם פיתח אפשרות למידה של השפעת אלגוריתם key scheduling על כוחו של צופן בלוקים. כלומר, באמצעות אלגוריתם זה ניתן להפחית  50% ממורכבות החיפוש של DES על ידי התקפת הטקסט הנבחר. זו למעשה בעיה פתוחה, כלומר שעדיין אין לה פתרון אם ניתן להמיר את התקפת הטקסט הנבחרת בהתקפה בטקסט ידוע. להרחבה ראו "New types of cryptanalytic attacks using related keys".

דעתו בנוגע למאגר הביומטרי

אלי ביהם נלחם קשות כדי למנוע את יישומו של חוק המאגר הביומטרי, מכיוון שלטענתו חוק זה יפגע בזכויות האזרח הבסיסיות בכך שייתן לכל שוטר ועובד במשרד הפנים את הרשות לקחת לנו, האזרחים טביעת אצבע ולראות את הפרטים האישיים שלנו. משרד הפנים טוען כי המאגר הביומטרי יהיה מוגן הרבה יותר ממאגרי מידע שונים בארץ, כגון: קופת חולים, צה"ל, מס הכנסה וכו', אך ביהם משוכנע כי כל מאגר מידע הוא "נדיף" וכי אין מאגר המוגן לחלוטין. לכן, משוכנע כי פרטינו האישיים בסכנה וממליץ על ביטול חוק זה והחלפת תעודות הזהות הקיימות בכרטיס חכם, בלתי ניתן לחיקוי (כפי שעשו מספר מדינות אחרות).
ב-2012 קרא ביהם לציבור להחרים את פיילוט המאגר הביומטרי של משרד הפנים.
IBI בית השקעות

IBI ניהול תיקים

מעניקה שירותי ניהול השקעות למשקיעים פרטיים ומוסדיים ומנהלת נכסים בהיקף של כ-28 מיליארד שקל (נכון לספטמבר 2018). מציעה פתרונות השקעה שונים, בהם תיק השקעות אימפקט, המתחשב באספקטים של אחריות חברתית וסביבתית; תיק השקעות בחו"ל; תיק השקעות "דיבידנד", השואף לייצר הכנסה קבועה; תיק השקעות "כשר", השומר על הידור הלכתי, ועוד.

IBI קרנות השקעה אלטרנטיביות

קרנות השקעה אלטרנטיביות הן אמצעי להגדלת הגיוון והפיזור בתיק ההשקעות והפחתת התנודתיות בו. קרנות אלה משקיעות בנכסים בעלי מיתאם נמוך לנכסים מסורתיים בשוק ההון, כגון מניות ואיגרות חוב.
ל-IBI ארבע קרנות השקעה אלטרנטיביות, שתיים בתחום אשראי לצרכנים בארצות הברית, ושתיים נוספות בתחום נדל"ן מניב בארצות הברית ובמכשירים פיננסיים הקשורים לביטוח מפני אסונות טבע.

IBI Pillar

מציעה השקעות בפרויקטים של נדל"ן מניב, בנויים, מאוכלסים ומניבים הכנסות. הפרויקטים בשותפות עם חברות נדל"ן מובילות בישראל.

IBI קרנות נאמנות

מציעה קרנות נאמנות בניהול אקטיבי וקרנות נאמנות מחקות (פאסיביות), העוקבות אחרי מדדים שונים בארץ ובעולם. מנהלת נכסים בהיקף של כ-18 מיליארד שקל (נכון לספטמבר 2018).

IBI Capital

מתמחה בניהול תוכניות הטבה לעובדים, שירותי נאמנויות ותפעול לעסקאות פיננסיות ולעסקאות מיזוגים ורכישות. ב-2018 רכשה את הפעילות לניהול תוכניות ההטבה לעובדים של בית ההשקעות "תמיר פישמן".

פועלים IBI

פועלים IBI היא חברת חיתום בבעלות משותפת של בית ההשקעות IBI ובנק הפועלים.